รัฐมนตรีว่าการกระทรวงแรงงาน เผย สถานการณ์เลิกจ้างยังไม่น่าห่วง สอดคล้องกับภาคอุตสาหกรรม โรงงานเปิดกิจการสูงกว่าปิดกิจการถึง 2 เท่าตัว
รัฐมนตรีว่าการกระทรวงแรงงาน เผย สถานการณ์เลิกจ้างยังไม่น่าห่วง สอดคล้องกับภาคอุตสาหกรรม โรงงานเปิดกิจการสูงกว่าปิดกิจการถึง 2 เท่าตัวหม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน เปิดเผยถึงกรณีที่มีกระแสข่าวเรื่องสถานการณ์เลิกจ้างและการปิดกิจการโรงงานในปัจจุบันว่า ภาพรวมในปี 2562 ตั้งแต่เดือน 1 มกราคม - 12 พฤศจิกายน 2562 จากข้อมูลของกระทรวงอุตสาหกรรม มีโรงงานปิดกิจการ 1,391 โรงงาน ขณะเดียวกันมีโรงงานเปิดกิจการใหม่ 2,889 โรงงาน โดยมีโรงงานเปิดใหม่สูงขึ้นกว่าปิดกิจการถึง 2 เท่าตัว นอกจากนี้ยังพบว่า มีการเลิกจ้าง 35,533 คน ขณะที่มีการจ้างงานในกิจการใหม่ 84,033 คน และจ้างงานจากการขยายกิจการ 84,704 คน โดยมีเงินลงทุนเพิ่มเติม 431,216 ล้านบาท สูงกว่าปีที่แล้วถึง 36.6% ซึ่งจากข้อมูลดังกล่าวสะท้อนให้เห็นว่าภาวะเศรษฐกิจของประเทศไทยกำลังเจริญเติบโต ขณะที่ กระทรวงแรงงานมีตำแหน่งงานว่างรองรับกว่า 79,000 อัตรา สะท้อนว่าสถานประกอบการยังมีความต้องการแรงงานอยู่เป็นจำนวนมาก รวมทั้งยังได้เน้นฝึกทักษะแรงงานใหม่ให้สามารถมีทักษะที่จะทำงานได้ ส่วนเรื่องอัตราการใช้กำลังการผลิตในเดือนกันยายน 2562 อยู่ที่ 64.73% ซึ่งต่ำสุดในรอบ 94 เดือน หรือนับตั้งแต่เดือน ธันวาคม 2554 นั้น ยืนยันว่า อัตรากำลังการผลิตอยู่ที่ระดับ 65% ยังถือว่าอยู่ในภาวะปกติ และเป็นอัตราที่กำลังพอดีพอเหมาะ ส่วนสถานการณ์ในอนาคต ยังต้องรอดูการเจรจาการค้าระหว่างจีนกับสหรัฐฯ ซึ่งขณะนี้มีแนวโน้มที่ดีขึ้นทั้งนี้ เชื่อมั่นว่าภายใน 1-2 ปี ผลจากการที่รัฐบาลพัฒนาประเทศ โดยเน้นการพัฒนาโครงสร้างพื้นฐานโดยเฉพาะระบบขนส่ง ซึ่งไม่ใช่การสร้างอุตสาหกรรมและในตอนนี้โครงการดังกล่าวได้เริ่มไปแล้ว ด้วยโครงสร้างพื้นฐานจะทำให้มีเม็ดเงินเริ่มออกมาหมุนเวียนในระบบเศรษฐกิจมากขึ้น 1.7 เท่า ส่วนโครงการอื่นๆ ที่กระตุ้นการใช้จ่ายก็มีความจำเป็นในสภาวะเศรษฐกิจเช่นนี้